पाएं अपने शहर की ताज़ा ख़बरें और फ्री ई-पेपरडाउनलोड करें
जिलेवासियों के लिए शनिवार का दिन राहत भरा रहा। अप्रैल के 30 दिन बाद मई के पहले दिन 168 पॉजिटिव केस आए और तीन कोरोना रोगियों की मौत हुई। अप्रैल के अंतिम सप्ताह में संक्रमितों का आंकड़ा औसत दो सौ से अधिक रहा। शनिवार को नए पॉजिटिव कम होने से राहत मिली। वहीं एक दिन में 110 संक्रमित रोगी ठीक होकर घर लौटे।
इधर, एमबीसी गर्ल्स कॉलेज में 100 बेड का कोविड केयर सेंटर तैयार किया जा रहा है। पॉजिटिव केस बढ़ने पर मरीजों को शिफ्ट किया जाएगा। 18 से अधिक उम्र के लोगों के वैक्सीनेशन की शुरुआत शनिवार से होनी थी, लेकिन टीकों की सप्लाई नहीं पहुंची। इस वजह से पहले दिन टीकाकरण शुरू नहीं हो पाया। हालांकि शेष बचे टीकों से 45 से अधिक उम्र के लोगों का ही टीकाकरण किया गया।
सीएमएचओ डॉ. बीएल विश्नोई ने बताया कि शनिवार को एक्टिव केस बढ़कर 2558 हो गए। 375 रोगी जिला अस्पताल बाड़मेर, 14 कोविड केयर सेंटर आईटीआई बाड़मेर, 85 नाहटा अस्पताल बालोतरा, 3 कोविड केयर सेंटर नाकोड़ा रोड बालोतरा और 34 रोगी निजी अस्पताल में भर्ती है। वहीं 2047 मरीज होम आइसोलेशन में है। जिले में अप्रैल 2020 से अब तक 8804 पॉजिटिव केस आए। वहीं 119 लोगों की मौत हो चुकी है।
संकट- डोज की सप्लाई नहीं पहले दिन नहीं लगे टीके
जिले में शनिवार से 18 से 44 साल के लोगों का वैक्सीनेशन शुरू होना था, लेकिन टीकों की सप्लाई नहीं पहुंचने से पहले दिन इस उम्र के एक भी व्यक्ति के टीका नहीं लगा। हालांकि सेंटरों पर 45 से अधिक उम्र के लोगों को टीके लगाए गए। रविवार को सप्लाई नहीं पहुंचने पर टीकाकरण का काम बाधित होगा। शनिवार को केंद्र सरकार से राजस्थान को साढ़े पांच लाख डोज आवंटित हुई है। इसकी खपत तो चार जिलों में हो जाएगी। इस स्थिति में बाड़मेर को पांच से सात दिन बाद ही सप्लाई मिलने की संभावना है। तब तक इंतजार ही करना होगा।
राहत- 110 रोगी ठीक होकर घर लौटे, एमबीसी गर्ल्स कॉलेज में 100 बेड का सेंटर
जिले अप्रैल के 30 दिनों में कोरोना के 41535 सैंपल लिए गए। इसमें 3027 लोग कोरोना पॉजिटिव आए। जबकि 31 लोगों ने कोरोना से दम तोड़ दिया। कोरोना की दूसरी लहर में एक ही माह में रिकॉर्ड 3027 पॉजिटिव केस सामने आए थे। शनिवार को एक ही दिन में सर्वाधिक 110 कोरोना रोगी ठीक होकर घर लौट गए। इससे स्वास्थ्य विभाग ने भी राहत की सांस ली।
इधर,एमबीसी गर्ल्स कॉलेज में 100 बेड का कोविड सेंटर तैयार किया गया। शनिवार को स्वास्थ्य विभाग के अधिकारी दिनभर सुविधाएं जुटाने में लगे रहे। वेदांता केयर्न ऑयल एंड गैस ने शनिवार को 5000 वीटीएम किट उपलब्ध करवाए। जिला प्रशासन की ओर से वेदांता केयर्न ऑयल एंड गैस के सहयोग से सेंटर तैयार किया जा रहा है। केयर्न की सीएसआर हेड हरमीत सेहरा एवं नगर परिषद के आयुक्त दलीप पूनिया ने साइट का निरीक्षण किया।
चुनौती- जिला अस्पताल में वेंटीलेटर भी फुल
जिले में पॉजिटिव केस लगातार बढ़ने से जिला अस्पताल की व्यवस्थाएं भी अब जवाब देने लगी है। हालात यह है कि अस्पताल के 16 वेंटीलेटर बेड फुल हो चुके हैं। वहीं सामान्य बेड 330 है। इसमें 315 बेड फुल हो चुके हैं। अब सिर्फ 15 बेड ही खाली है। नाहटा अस्पताल बालोतरा में 68 के मुकाबले 67 बेड पर मरीज भर्ती है। यानी एक ही बेड खाली है। हालांकि निजी अस्पतालों में पचास फीसदी बेड उपलब्ध है। जरूरत पड़ने पर कोरोना रोगियों को शिफ्ट किया जा सकता है।
कोविड-19 का तीन दिवसीय वैक्सीनेशन कार्यक्रम कल से शुरू
बाड़मेर, बाड़मेर जन सेवा समिति एवं भारत विकास परिषद बाड़मेर के सहयोग से मुख्य चिकित्सा एवं स्वास्थ्य विभाग बाड़मेर की ओर से कोविड-19 वैक्सीनेशन महाअभियान 3 मई से चलाया जाएगा। इसमें 45 वर्ष व इससे अधिक आयु वर्ग के व्यक्तियों का टीकाकरण किया जाएगा। बाड़मेर जन सेवा समिति के अध्यक्ष ओमप्रकाश मेहता ने बताया कि मुख्य चिकित्सा एवं स्वास्थ्य विभाग बाड़मेर के सहयोग से कोविड-19 वैक्सीनेशन टीकाकरण महाभियान 3 मई को नेत्र ज्योति चिकित्सालय, बाड़मेर, 4 मई को सेवा सदन, बाड़मेर व 5 मई को श्री माहेश्वरी पंचायत संस्थान, बाड़मेर के भवन में चलाया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn